

REPUBLIKA HRVATSKA

MEĐIMURSKA ŽUPANIJA

OPĆINA GORNJI MIHALJEVEC

OPĆINSKI NAČELNIK

KLASA: 402-07/23-01/05

URBROJ: 2109-21-01-23-02

Gornji Mihaljevec, 29. rujna 2023.godine

Na temelju čl. 4. Odluke o poticanju uređenja nekretnina u svrhu stanovanja na području

Općine Gornji Mihaljevec KLASA: 402-07/23-01/05 URBROJ: 2109-21-02-23-01 od dana 12. rujna 2023, načelnik Općine Gornji Mihaljevec, Goran Lovrec objavljuje sljedeći:

**JAVNI NATJEČAJ**  
za dodjelu poticaja za rekonstrukciju ili adaptaciju postojeće građevine odnosno izgradnju nove građevine na području Općine Gornji Mihaljevec

1. **Opći uvjeti i kriteriji za dodjelu poticaja te visina poticaja**

Općina Gornji Mihaljevec dodjeljuje bespovratna novčana sredstva mladim obiteljima za rekonstrukciju ili adaptaciju postojeće građevine odnosno izgradnju nove građevine na području Općine Gornji Mihaljevec. Kupljena nekretnina u trenutku prijave na javni natječaj mora biti u vlasništvu prijavitelja (prijavitelji mogu biti bračni ili izvanbračni drugovi zajedno).

Općina Gornji Mihaljevec će vlasniku ili suvlasniku nekretnine na kojoj je izgrađena građevina koju namjerava rekonstruirati ili adaptirati odnosno izgraditi novu građevinu, u svrhu rješavanja vlastitog stambenog pitanja, a on ili član njegovog domaćinstva nemaju drugu nekretninu pogodnu za stanovanje, a koji udovoljavaju svim uvjetima utvrđenim Odlukom o poticanju uređenja nekretnina u svrhu stanovanja na području Općine Gornji Mihaljevec (u prilogu) dodijeliti poticaj u iznosu od **3.300,00 eura.**

Odobrena sredstva poticaja doznačuju se na račun korisnika poticaja.

Za jednu nekretninu poticaj se može ostvariti samo jedanput.

Pojedini korisnik može ostvariti poticaj samo jedanput.

1. **Uvjeti korisnika poticaja**

* podnositelj zahtjeva mora biti osoba mlađa od 45 godina u trenutku predaje prijave,
* podnositelj zahtjeva je vlasnik nekretnine na području Općine Gornji Mihaljevec, odnosno suvlasnik nekretnine za koju se traži poticaj u trenutku prijave na natječaj.
* podnositelj zahtjeva mora biti zaposlen na području Republike Hrvatske neprekinuto najmanje tri godine ili pet godina ukupno s prekidima, do dana isteka roka za dostavu prijava na Natječaj za dodjelu poticaja
* podnositelj zahtjeva ili član njegova domaćinstva nemaju u vlasništvu drugu nekretninu pogodnu za stanovanje,
* podnositelj zahtjeva ili član njegova domaćinstva nemaju utvrđena nikakva dugovanja prema Općini Gornji Mihaljevec

1. **Dokumentacija koju je potrebno dostaviti**

* prijavu za dodjelu poticaja za rekonstrukciju ili adaptaciju postojeće građevine odnosno izgradnju nove građevine na području Općine Gornji Mihaljevec (OBRAZAC 1)
* presliku osobne iskaznice podnositelja zahtjeva,
* presliku kupoprodajnog ugovora, ovjeren kod javnog bilježnika odnosno drugog odgovarajućeg dokumenta na temelju koje se može utvrditi stjecanje nekretnine.
* zemljišno-knjižni izvadak za predmetnu nekretninu
* izvod iz katastra za predmetnu nekretninu
* izjavu da podnositelj zahtjeva nema i članovi domaćinstva nemaju u vlasništvu drugu nekretninu pogodnu za stanovanje (OBRAZAC 2)
* potvrdu kojom se dokazuje da je podnositelj zaposlena osoba najmanje tri godine neprekinuto ili pet godina ukupno sa prekidima na području Republike Hrvatske do dana isteka roka za dostavu prijave na Natječaj za dodjelu poticaja
* podatke o bankovnom računu na koji će se sredstva isplatiti,
* potvrdu da nema dospjelih neplaćenih obveza prema Općini Gornji Mihaljevec
* vlastoručno potpisnu izjavu podnositelja zahtjeva kojom se Općini Gornji Mihaljevec dopušta i omogućava izravan nadzor i kontrola namjenskog utroška sredstava na adresi nekretnine za koju je primljen poticaj (OBRAZAC 3)
* kod rekonstrukcije ili adaptacije postojeće građevine potrebno je priložiti građevinsku dozvolu ili drugi odgovarajući akt o građenju iste, te ukoliko je to propisano posebnim propisima o gradnji, pravomoćnu građevinsku dozvolu ili drugi odgovarajući akt o gradnji glede rekonstrukcije ili adaptacije.

1. **Obveze korisnika poticaja**

* kod dobivanja poticaja za adaptaciju ili rekonstrukciju postojeće građevine, korisnik mora u roku od 2 godine nakon odobrenja poticaja, prijaviti prebivalište na adresi nekretnine za koju je odobren poticaj, te mora zadržati to prebivalište neprekinuto sljedećih 10 godina bez promjene,
* kod dobivanja poticaja za izgradnju nove građevine, korisnik poticaja mora u roku od godine dana nakon odobrenja poticaja ishoditi pravomoćnu građevinsku dozvolu ili drugi odgovarajući akt o građenju i započeti građenje, a 5 godina nakon odobrenja poticaja završiti građevinu, te mora u roku od 6 mjeseci od završetka građevine prijaviti prebivalište na adresi nekretnine za koju je odobren poticaj i mora zadržati to prebivalište neprekinuto sljedećih 10 godina bez promjene.
* U slučaju izgradnje nove građevine korisnik je obvezan dostaviti pravomoćnu građevinsku dozvolu ili drugi odgovarajući akt o građenju Jedinstvenom upravnom odjelu Općine Gornji Mihaljevec u roku od mjesec dana od dana pravomoćnosti.
* Korisnik mora u roku od tri mjeseca od dana utrošenog poticaja **dostaviti Jedinstvenom upravnom odjelu Općine Gornji Mihaljevec** račun ili drugi odgovarajući pisani dokaz o namjenskom trošenju istog, a poticaj mora utrošiti u roku od godine dana od dana sklapanja ugovora s Općinom Gornji Mihaljevec.

1. **Naziv tijela kojem se podnose prijave**

Prijave se podnose u zatvorenoj omotnici s naznakom „NE OTVARAJ – JAVNI NATJEČAJ za dodjelu poticaja za rekonstrukciju ili adaptaciju postojeće građevine odnosno izgradnju nove građevine na području Općine Gornji Mihaljevec“

**Na adresu:**

Općina Gornji Mihaljevec  
POVJERENSTVO ZA DODJELU POTICAJA  
Gornji Mihaljevec 74, Gornji Mihaljevec  
40306 Macinec

preporučenom pošiljkom ili neposredno u JUO Općine Gornji Mihaljevec.

1. **Rok za  dostavu prijave na natječaj**

Rok za prijavu na Javni  natječaj je tijekom cijele kalendarske godine.

Sve pravovaljane pristigle prijave će razmotriti Povjerenstvo i dostaviti prijedlog listu načelniku Općine Gornji Mihaljevec koji će donijeti Odluku o dodjeli poticaja (ili Odluku o odbijanju zahtjeva).

Sve pravovaljane prijave koje stignu do 30.studenog bit će isplaćene u tekućoj godini dok pristigle pravovaljane prijave nakon 30. studenog isplata će biti sljedeće godine.

Nepotpune podnesene prijave neće se razmatrati.

Odluka o dodjeli poticaja objavit će se na službenim stranicama Općine Gornji Mihaljevec, oglasnoj ploči Općine Gornji Mihaljevec, te će biti dostavljena korisniku poticaja.

1. **Sklapanje ugovora**

Nakon donošenja odluke o dodjeli poticaja, korisnik poticaja i Općina Gornji Mihaljevec u roku od 30 dana zaključuju ugovor o dodjeli poticaja koji najmanje sadrži:

* podatke o ugovornim stranama,
* podatke o nekretnini,
* iznos poticaja,
* prava i obveze ugovornih strana,
* način vraćanja poticaja u slučaju nepoštivanja ugovornih obveza i neispunjavanju uvjeta iz Odluke o poticanju uređenja nekretnina u svrhu stanovanja na području Općine Gornji Mihaljevec
* privolu korisnika poticaja da se njegovi podaci ime i prezime i adresa nekretnine za koju je dobiven poticaj objave u medijima javnog priopćavanja u svrhu informiranja javnosti o trošenju proračunskih sredstava (OBRAZAC 4.)
* ostale prava i obveze ugovornih strana.

*Ugovor se zaključuje kao ovršna isprava.*

*Kao garanciju za ispunjenje uvjeta iz ovog Javnog natječaja, prijavitelj prije zaključenja ugovora iz točke VII. mora dostaviti Općini Gornji Mihaljevec bjanko zadužnicu najmanje u vrijednosti dodijeljenog poticaja potvrđenu kod javnog bilježnika.*

*Prijavitelj je dužan na zahtjev Općine Gornji Mihaljevec dostaviti dokaze o ispunjavanju uvjeta koje proizlaze iz ovog Javnog natječaja.*

OPĆINSKI NAČELNIK

Goran Lovrec v.r.